Lõpuks sisaldavad mitmesuguseid andmeid ka vennastekoguduse omapärased elulookirjeldused. Aastaaruandeis, päevikuis ja iseseisvate kirjeldustena leidub arhiivis rohkesti ka meie maal tegutsenud herrnhuutlaste, kohalike sakslaste ja eestlaste elulugusid. Et aga elulugude erikogu sisaldab vähemalt 10 000  elulookirjeldusi ja need on korraldatud ainult alfabeetselt, siis pole kerge meie materjali terves ulatuses kätte saada. Elulood on lühikesed ja katkendlikud XVIII sajandil, kuid muutuvad ulatuslikumaks XIX sajandi alguses, sisaldades rohkesti andmeid isikute kohta ja puudutades palju muidki küsimusi. Ka eestlaste elulugusid esineb XVII sajandist alates peamiselt küll aruannetes, kuid üksikuil juhtudel ka iseseisvate kirjeldustena. Need valgustavad mõnikord eestlase tundeid, usuelu ja vaimumaailma sellises  intiimses laadis, mida võib vaevalt loota muudest allikaist.